1Jun nim laj winak, we cawaj ca pixbaj, ma yajo, xa cha ya u nojbal pacha a kajaw. I alabom, che a pixbaj pacha je awatz a cha'. 2Xak i ixokib chi je nimak, cha ya qui no'oj pacha je a chuch. I altom, che a pixbaj pacha je awanab, xak cha 'ana che awib lic ch'am a nojbal chique. 3Che i to i ixokib malcanib we lic katzij n-ta que chajiwic. 4Xui-ri, jun ixok malcan, we je 'o rac'al, we je 'o riumam, 'o u chac are ique-le que qui chajij i qui chuch, i catit. Queje ile, quiqui tzalbej u wach che i qui q'uitsaxic. Ile 'utz chom ca 'iltaj rumal i Dios. 5Jun ixok, we katzij malcan, we katzij xcanaj can utuquel, lic che i Dios 'uri cul wi u c'ux, xak n-cu mayij tu tz'onoxic che i Dios chi pa'ij, chi cha'ab. 6Xui-ri, jun ixok malcan chi xa cu ya rib chu tzucuxic u quicotemal ire, tupu c'a c'aslic, que'el 'uri camnak chuwach i Dios. 7Ni'pa i xin bij-le, cha bij na chique i je re chic i Crísto, man 'utz n-ta jun ca cojow qui mac. 8Jun, we n-que u chajij ti rachalal, que'el 'uri chi u xutum i c'utunic re i Kajwal; we n-que u chajij ti je 'o che i rachoch ire, nim ni u mac 'uri que'el chuwach i qui mac i winak chi n-quiqui coj ti u tzij i Crísto. 9I je jutzobaj re i Dios chila, ique 'o qui wuj pa quiqui tz'ibaj wi qui bi ixokib malcanib. Xui-ri, chiqui tz'ibaj u bi jun ixok xui we 'o chic sesent junab che, xak we xa jun i rachijil q'uijinak ru'. 10Ni'pa i tz'ibal qui bi, 'o u chac je 'etamam cumal i winak chi lic je aj 'anol 'utz pacha iri: we 'utz u q'uitsaxic i cac'al qui 'anom, we je ajyol posar, we lic qui yom quib chi qui to'ic i je re i Crísto, xak ni'pa i quiqui tij uyej; we xi qui yom quib chu 'onquil juban chic utzil chomal. 11Xui-ri, miqui tz'ibaj qui bi i malcanib chi maja je rijab. Man jun ixok we n-rij taj, co'on panok cu rayij tan chic jun rachijil, mok cu canaj can 'uri u chac i Crísto. 12Que'elok 'o ni u mac, man n-xo'on taj pacha u bim lok. 13N-xui ta la ile, man we que to'ic, que'elok xa ca pe qui c'ayil, y to' wacatic quiqui 'an chi tak ja, xak quiqui 'an che quib je aj nuc'ul tzij, xak to' quiqui min tak quib che i n-ca majaw taj; to' quiqui bij i tzij chi n-ca majaw tu bixquil. 14Rumal-i, i malcanib chi c'a maja je rijab, cwaj yin che c'ulanok, cha q'uiji cac'al, xak chiqui chajij i cachoch. Chiqui xija jubi' quib che wach quiqui 'ano; queje ile, i je aj ch'o'oj chikij yoj chi oj re chic i Crísto n-coj qui ch'ach'a taj. 15Xin bij ile chawe man je 'o jujun chique i ixokib malcanib ya xco'taj can i Crísto, xa xqui maj u be i Satanas, chi itzel. 16Jun creyent, we achi we xi ixok, we je 'o ixokib malcanib je rachalal, che u tzuku 'uri; me u ya chiquikul i jutzobaj je re i Dios. Queje ile, i jutzobaj-le 'o ni qui mer 'uri chi qui to'ic i malcanib chi lic quituquel je 'olic. 17I qui wi qui jolom i jutzobaj, we 'utz qui 'anom che i qui patan, ca majaw 'uri lic cocsax ni qui 'ij cumal i jutzobaj, xak que to' na ru' wach i rajwaxic chique; ile mas ca majaw chique i je aj paxsanel u tzij i Dios chi xak je aj tijonel. 18Queje ile cu bij i u tzij i Dios chi tz'ibtal canok. Cu bij: "Mi coj teb che u tzam jun boyex, are ca tijin chi chac che i ticon," cu bij. Xak cu bij: "Jun ajchac, 'o u chac ca tojic." (Queje ile tz'ibtal canok.) 19We 'o jun cu coj u mac jun u wi u jolom i jutzobaj, ma 'an cas che, xui-ri we je queb oxib que binic wach u mac, te'uri cha cojo retalil che. 20We 'o jun u wi u jolom i jutzobaj chi ca macunic, cha pixbaj 'uri chiquiwach i je jutzobaj re i Dios. Queje ile, xak i juban qui wi qui jolom, 'utz que'el na chique man quiqui xij na jubi' quib ique. 21Yin lic quin bij na chawe chuwach i Dios, xak chuwach i Kajwal Jesucrísto, xak chiquiwach i ángel chi je chatal rumal, lic cha cojo na wach in bim chawe. Xui-ri, xak jun quilic i kachalal cha 'ana; ronojel wach i ca 'ano, junam ni quilic cha 'ana. 22We cawaj cawocsaj jun che u patan chi aj c'amol u tzam chique i jutzobaj je re i Dios, mat c'achir la chu 'anic; coq'uilal chawila pachin i 'utz chique. Man we ca coj la jun, mokxa que'elok ajmac laj winak, xak chakul yet 'uri 'o wi u mac ire. Xui-ri, mat tzak chupam i n-'us taj. 23Yet, nic are wi, c'ax a pam. Rumal-i, 'utz we ca tij jubi' i víno, cunbal re a pam, n-xui ti ya ca tijo. 24(Cha 'ana pacha i xin bij chawe: ma cha tan jun aj c'amol u tzam chique i jutzobaj je re i Dios.) Katzij je 'o jujun quiqui 'an i qui mac chiquiwach conojel i winak, y conojel 'uri queta'am wach u mac are c'a maja ca 'an tac'alem pa rakan. Xak je 'o jujun quiqui 'an qui mac ali'al, y mi jun 'etamawnak, c'a co'on na panok, te'uri ca 'etamaxic. 25Xak queje ile, 'o jujun quiqui 'an i 'utz y conojel queta'am wach i 'utz qui 'anom. Xak je 'o jujun, are quiqui 'an i 'utz, xa ali'al quiqui 'ano, xui-ri, quel ni rason wach i 'utz qui 'anom; ile n-ca canaj ta ali'al.
1TIMOTÉO 5